Happier Than Ever
Happier Than Ever — ABŞ müğənnisi Billi Aylişin 30 iyul 2021-ci ildə Darkroom və Interscope Records tərəfindən buraxılan ikinci studiya albomu. Albomun prodüserliyini sənətçinin qardaşı Finneas tək başına etmişdir. İlk növbədə dauntempo pop janrındakı mahnılardan təşkil edilmiş olan “Happier Than Ever” kiçik miqdarda da olsa trek siyahısında caz və elektropop janrlı mahnılara da yer verir. Albomun bir çox mahnılarındakı sözlərdə Billi Aylişin şöhrətə yüksəlişindən və onun mənfi tərəflərindən danışılır. Albom təqdim edildiyi zaman musiqi tənqidçilərindən parlaq rəylərlə qarşılanıb. Mahnıların orijinal üslubu, ustalıqla edilmiş prodüserlik işi və dinləyicilərin qəlbinə toxunan sözləri geniş alqış və tərif qazanmışdır. “Happier Than Ever” 2022-ci ildə baş tutan “Qremmi” mükafatları mərasimində öz adını daşıyan trek ilə birlikdə müxtəlif kateqoriyalar üzrə xeyli sayda mükafatlara namizəd göstərilmişdir. Albomun buraxılışından əvvəl yeddi mahnısı tanıtım məqsədi ilə sinql şəklində təqdim edilib: “My Future”, “Therefore I Am”, “Your Power”, “Lost Cause”, “NDA”, “Happier Than Ever” və “Male Fantasy”. İlk üç sinql ABŞ-də Billboard Hot 100 musiqi cərgəsinin ilk sıralarına düşüb. Albomun ən populyar mahnısı olan “Therefore I Am” cərgələrdə 2-ci yerə yüksəlib. “My Future” 6-cı, “Your Power” isə 10-cu yerə çatıb. “Happier Than Ever” Billi Aylişin ABŞ-də Billboard 200 cərgələrində birinci pilləyə çatan ikinci albomu olmuşdur. Albom həmçinin dünyanın 27 ölkəsində bir nömrəyə çatmışdır. Billi Ayliş 2021-ci ilin 3 sentyabr tarixində tədqimatı keçirilən “Happier Than Ever: Los-Ancelesə sevgi məktubu” filmində albomda yer alan treklərin hər birini canlı olaraq ifa etmişdir. Robert Rodriges və Patrik Ozbornun rejissorluğu ilə çəkilən bu film eksklüziv olaraq Disney+-da nümayiş etdirilmişdir. Billi Ayliş albomunu tanıtmaq məqsədi ilə 3 fevral – 30 sentyabr 2022-ci il tarixlərləri arasında canlı konsert turları həyata keçirmişdir.